LATVIJAS REPUBLIKAS MINISTRU KABINETS

2020.gada \_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

**Tahogrāfa inspicēšanas institūcijas (darbnīcas) darbības un uzraudzības un tahogrāfa papildu pārbaudes veikšanas kārtība**

Izdoti saskaņā ar

Ceļu satiksmes likuma

31.1 panta trešo daļu un   
31. 3 panta otro daļu

**I. Vispārīgie jautājumi**

1. Noteikumi nosaka kārtību:

1.1. kādā īsteno tahogrāfa inspicēšanas institūcijas (darbnīcas) (turpmāk- darbnīca) darbību un tās uzraudzību;

1.2 kādā darbnīcā veicama tahogrāfa darbības papildu pārbaude un sedzami papildu pārbaudes izdevumi.

2. Darbnīcu darbību un uzraudzību īsteno saskaņā ar:

2.1. Komisijas 2016.gada 18.marta Īstenošanas Regulu (ES) 2016/799, ar ko īsteno Eiropas Parlamenta un Padomes Regulu (ES) Nr. 165/2014, ar kuru nosaka prasības attiecībā uz tahogrāfu un to komponentu konstrukciju, testēšanu, uzstādīšanu, darbību un remontu;

2.2. Eiropas Parlamenta un Padomes 2014.gada 4.februāra Regulu (ES) Nr. 165/2014 par tahogrāfiem autotransportā, ar kuru atceļ Padomes Regulu (EEK) Nr. [3821/85](http://eur-lex.europa.eu/eli/reg/1985/3821/oj/?locale=LV) par reģistrācijas kontrolierīcēm, ko izmanto autotransportā, un groza Eiropas Parlamenta un Padomes Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu, (turpmāk - Regula (ES) Nr.165/2014);

2.3. Eiropas Parlamenta un Padomes 2006.gada 15.marta Regulu (EK) Nr. 561/2006, ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85, (turpmāk- Regula (EK) Nr.561/2006).

3. Šie noteikumi attiecas uz visām Latvijas Republikā reģistrētām juridiskām personām, kurām ir piešķirtas tiesības vai kuras vēlas iegūt tiesības veikt tahogrāfa regulāro inspekciju.

4. Darbnīcas darbību uzrauga un akreditē nacionālā akreditācijas institūcija (turpmāk – Akreditācijas institūcija), piešķirot tiesības veikt tahogrāfa regulāro inspekciju.

5. Noteikumos lietotie termini atbilst Regulai (ES) Nr.165/2014 un Regulai (EK) Nr.561/2006.

6. Tahogrāfa regulārā inspekcija (turpmāk – tahogrāfa inspekcija) ir darbību kopums saskaņā ar Regulas (ES) Nr.165/2014 2.panta 2.punkta “s”, “l” un “m” apakšpunktiem.

**II. Tahogrāfa inspekcijas veikšanas kārtība**

7. Tahogrāfa inspekcijas veikšanai akreditēta darbnīca valsts sabiedrībā ar ierobežotu atbildību “Autotransporta direkcija” (turpmāk - Autotransporta direkcija) akreditācijas jomu reglamentējošos normatīvajos aktos noteiktajā kārtībā saņem personalizētu darbnīcas karti (turpmāk – darbnīcas karte) un nodod to lietošanā atbildīgajam darbiniekam, kurš veiks tahogrāfa inspekciju.

8. Darbnīca:

8.1. nodrošina tahogrāfa inspekcijas iekārtu atbilstību šo noteikumu 2.punktā minētajās regulās noteiktajām prasībām;

8.2. nodrošina tahogrāfa inspekcijas uzskaiti un dokumentēšanu;

8.3. nodrošina tahogrāfa inspekcijas vietās atbilstošas telpas un teritoriju tahogrāfa inspekcijas veikšanai;

8.4. nodrošina darbnīcas darbinieku periodiskas darba kvalitātes pārbaudes un konstatēto trūkumu novēršanu;

8.5. nodrošina, ka darbnīcas darbinieki pareizi un atbilstoši izmanto tikai tiem lietošanā nodotās darbnīcas kartes atbilstoši karšu izmantošanas nosacījumiem;

8.6. nodrošina, ka darbnīcas kartes tiek aizsargātas un nav pieejamas trešajām personām ārpus darbnīcas telpām un teritorijas;

8.7. nodrošina darbnīcas kartes uzrādīšanu Akreditācijas institūcijas kompetentajām amatpersonām pēc to pieprasījuma;

8.8. nodrošina neizmantotās darbnīcas kartes, plombēšanas iekārtas un grāmatvedības uzskaites dokumentu uzglabāšanu drošā vietā;

8.9. nodrošina, ka par pazaudētajām, nozagtajām vai nefunkcionējošajām darbnīcas kartēm nekavējoties tiek ziņots Autotransporta direkcijai;

8.10. nodrošina savlaicīgu iesniegumu un citu dokumentu par darbnīcas kartes nomaiņu vai atjaunināšanu iesniegšanu Autotransporta direkcijai;

8.11. nodrošina darbnīcas karšu atgriešanu Autotransporta direkcijai triju darbdienu laikā gadījumos, kad akreditācija tiek apturēta vai atcelta, vai ja darbinieks, kura lietošanā nodota darbnīcas karte, ir izbeidzis darba tiesiskās attiecības, vai citu iemeslu dēļ karte neatbilst prasībām, uz kuru pamata tiek izsniegta darbnīcas karte;

8.12. nodrošina informācijas sniegšanu par veiktajām tahogrāfa inspekcijām pēc Akreditācijas institūcijas kompetento amatpersonu pieprasījuma pieprasījumā norādītajā termiņā;

8.13. nodrošina informācijas sniegšanu Akreditācijas institūcijai triju darbdienu laikā par darba tiesisko attiecību izbeigšanu ar atbildīgo darbnīcas darbinieku.

8.14. nodrošina Valsts policijas amatpersonu informēšanu tahogrāfa inspekcijas dienā par konstatēto uzstādīto manipulācijas ierīču esamību transportlīdzeklī, ko var izmantot, lai falsificētu tahogrāfa datus vai izdrukās norādīto informāciju. Paziņojumā norāda transportlīdzekļa reģistrācijas numuru, transportlīdzekļa identifikācijas numuru (VIN numurs), uzņēmuma nosaukumu, uzņēmuma reģistrācijas numuru, adresi, personas, kas nodeva transportlīdzekli darbnīcā, vārdu, uzvārdu un identificēto pārkāpumu;

8.15. veic tahogrāfa darbības papildu pārbaudi, lai noteiktu, vai ir neatbilstība kādam no šo noteikumu 9.punktā minētajiem nosacījumiem, ja Valsts policijas amatpersona, veicot tahogrāfa darbības kontroli uz ceļiem, transportlīdzekli nosūta papildu pārbaudei darbnīcā;

8.16. nodarbina atbilstošas kvalifikācijas darbnīcas darbiniekus tahogrāfa inspekcijas veikšanai;

8.17. uzskaita darbnīcas kartes;

8.18. tahogrāfa inspekcijas laikā no tahogrāfa veic, kalibrācijai nepieciešamo datu lejupielādi, vai pēc transportlīdzekļa turētāja pieprasījuma – visu datu lejupielādi;

8.19. reģistrē faktus par konstatētajām bojātajām, demontētajām vai neesošajām tahogrāfa plombām.

8.20. veic atzīmi reģistrā par izsniegto sertifikātu un uzstādīšanas plāksnītes izmantošanu;

8.21. izsniedz izziņu par datu nodošanas neiespējamību digitālā tahogrāfa bojājuma dēļ;

8.22. nodrošina, ka darbnīcas darbinieks nenodod darbnīcas karti citai personai un neatklāj PIN kodu, kā arī neļauj citai personai izmantot viņa darbnīcas karti;

8.23. nodrošina, ka darbnīcas darbinieka darbnīcas kartes dati tiek regulāri pārsūtīti uz elektronisko datu nesēju, nodrošinot, ka darbnīcas kartes dati netiek nozaudēti vai nosūtīti trešajām personām;

8.24. nodrošina, ka darbnīcas darbinieks nekavējoties informē darbnīcas vadītāju par darbnīcas kartes nozaudēšanu, zādzību vai nefunkcionēšanu un par to, ja darbnīcas karti izmantoja cita persona;

8.25. nodrošina katra darbnīcas darbinieka kvalifikācijas paaugstināšanu vismaz reizi divos gados, piedaloties tahogrāfa ražotāju vai to pārstāvju organizētās apmācībās.

9. Darbnīca nodrošina, ka tahogrāfa inspekcijas procesā darbnīcas darbinieks pārbauda, vai:

9.1. plombas nav bojātas;

9.2. kustības sensora un transportlīdzekļa bloka savienojums atbilst šo noteikumu 2.punktā minēto normatīvo aktu prasībām;

9.3. tahogrāfa savienojumi nav bojāti;

9.4. kustības sensors vai transportlīdzekļa bloka korpuss nav bijis atvērts;

9.5. kustības sensors nav ticis mainīts;

9.6. transportlīdzeklī nav uzstādītas ierīces, kas ietekmē vai var ietekmēt tahogrāfa darbību;

9.7. kopš tahogrāfa pēdējās periodiskās pārbaudes tahogrāfa atmiņā nav reģistrēti notikumi vai tahogrāfa drošības pārkāpumi. Ja šāds notikums vai drošības pārkāpums ir reģistrēts, tad papildus pārbauda, vai:

9.7.1. pārnesumkārbā uzstādītā kustības sensora dati ir identiski tiem, kas reģistrēti transportlīdzekļa blokā;

9.7.2. informācija uz uzstādīšanas plāksnes atbilst informācijai, kas ievadīta transportlīdzekļa blokā;

10. Veicot tahogrāfa inspekciju, darbnīcai ir aizliegts:

10.1. veikt tahogrāfa inspekciju pirms datu manipulēšanas ierīču vai iekārtu atvienošanas vai noņemšanas, kas ietekmē kādu no tahogrāfa funkcijām vai kas var ietekmēt tahogrāfa darbību;

10.2. aizvietot kustības sensoru, kas aizsargāts no magnētiskajiem laukiem, ar kustības sensoru, kas nav pasargāts no magnētisko lauku iedarbības.

**III. Datu uzglabāšana, pārsūtīšana un aizsardzība**

11. Darbnīca uzglabā datus par:

11.1. tahogrāfa inspekciju;

11.2. darbnīcas identifikācijas zīmi (numuru);

11.3. darbnīcas darbinieku (vārds, uzvārds, tahogrāfa darbnīcas kartes numurs);

11.4. transportlīdzekļa identifikācijas numuru (VIN numurs);

11.5. transportlīdzekļa reģistrācijas numuru;

11.6. tahogrāfa inspekcijas laikā konstatēto transportlīdzekļa nobraukumu (odometra rādījumu);

11.7. transportlīdzeklī uzstādīto tahogrāfu (identifikācijas numurs);

11.8. periodiskās pārbaudes parametriem (riepu apkārtmēra garums - l, transportlīdzekļa raksturojuma koeficients - w, tahogrāfa konstante - k).

12. Lai saglabātu tahogrāfa ierakstītos datus, darbnīca nodrošina šo datu uzglabāšanu un uzturēšanu, nodrošinot to integritāti un pēc uzņēmuma kartes turētāja rakstveida pieprasījuma izsniedz šos datus.

13. Darbnīca nodrošina dokumentācijas par darbnīcas veiktajām tahogrāfa inspekcijām, identificējot transportlīdzekļus, uzskaiti un glabāšanu vismaz divus gadus.

14. Darbnīca nodrošina šo noteikumu 8.14.apakšpunktā minēto paziņojumu uzskaiti un glabāšanu vismaz divus gadus.

15. Darbnīca izsniedz uzņēmuma kartes turētājam izziņu, ja datus nav iespējams iegūt un pārsūtīt no bojāta tahogrāfa. Darbnīcā glabā izziņas kopiju vismaz divus gadus.

16. Darbnīca nodrošina, ka tās darbinieki ievēro datu apstrādes un dokumentu uzglabāšanas noteikumus.

**IV. Transportlīdzekļa tahogrāfa darbības papildu pārbaude**

17. Tahogrāfa papildu pārbaudi veic darbnīca, kura nav veikusi uz attiecīgā transportlīdzekļa uzstādītā tahogrāfa iepriekšējo inspekciju, lai noteiktu, vai ir neatbilstība kādam no šo noteikumu 9.punktā minētajiem nosacījumiem, pamatojoties uz Valsts policijas amatpersonas lēmumu par transportlīdzekļa nosūtīšanu uz tahogrāfa darbības papildu pārbaudi darbnīcā (1.pielikums).

18. Pēc tahogrāfa papildu pārbaudes darbnīca sniedz atzinumu par tahogrāfa darbības papildu pārbaudi darbnīcā (2.pielikums) un ne vēlāk kā nākamajā darba dienā informē Valsts policiju par tahogrāfa papildu pārbaudes rezultātiem, kā arī nosūta atzinumu uz lēmumā norādīto transportlīdzekļa turētāja elektroniskā pasta adresi.

19. Papildu pārbaudes ietvaros darbnīcas darbinieki noņem no transportlīdzekļa ierīces vai iekārtas, kas ietekmē vai var ietekmēt tahogrāfa pareizu darbību, kuras glabā līdz nodošanai Valsts policijai, bet ne ilgāk kā desmit dienas pēc Valsts policijas informēšanas par tahogrāfa papildu pārbaudes rezultātiem.

20. Darbnīcas izdevumus, kas saistīti ar tahogrāfa darbības papildu pārbaudi darbnīcā, sedz transportlīdzekļa turētājs.

**V. Darbnīcu uzraudzība un kontrole**

21. Lai nodrošinātu darbnīcas efektīvu darbību, Akreditācijas institūcija:

21.1. analizē darbnīcas darbību, saglabātos datus un darbnīcas veikto iekšējo pārbaužu dokumentus;

21.2. uztur darbnīcām piešķirto plombu numuru sarakstu;

21.3. kontrolē darbnīcas atbilstību šajos noteikumos un citos tiesību aktos noteiktajām prasībām, veic tās uzraudzību un novērtēšanu saskaņā ar Regulas (ES) Nr.165/2014 24.panta 2. un 3.punktu.

22. Satiksmes ministrija vienu reizi gadā informē Eiropas Komisiju par darbnīcām, kurām ir tiesības veikt tahogrāfa inspekciju, izsniegtajām darbnīcas kartēm, kā arī piešķirtajiem plombas numuriem.

Ministru prezidents A. K. Kariņš

Satiksmes ministrs T. Linkaits

Iesniedzējs: Satiksmes ministrs T. Linkaits

Vīza: valsts sekretāra vietā-

valsts sekretāra vietniece L.Austrupe